Jabarkan Perang Dunia II dari Hans-Valentin Hube dalam bahasa melayu

Hans-Valentin Hube telah dilahirkan pada 29 Oktober 1890, di Naumburg an der Saale, Empayar Jerman. Hube menawarkan diri untuk berkhidmat dalam Tentera Darat Prusia pada tahun 1909, dan bertugas dalam Perang Dunia I dimana beliau terlibat dalam pertempuran Persaingan ke Laut, dan telah dikurniakan pingat Iron Cross Kelas 2 dan Knight Cross Darjah Kerabat Diraja Hohenzollern. Pada 1918, susulan berakhirnya perang yang menandakan kekalahan Empayar Jerman dan keruntuhannya, Hube secara ringkas berkhidmat dengan sayap kanan separa tentera Freikorps semasa zaman ketidakstabilan. Hube menyertai Reichswehr, iaitu pengganti Tentera Imperial Jerman selepas penubuhan Republik Weimar, dan meneruskan khidmat tenteranya dalam Wehrmacht selepas pembentukan Jerman Nazi, mencapai pangkat Oberst pada tahun 1936.

Hube terlibat dalam pencerobohan Poland dan pertempuran Perancis sebagai komander rejimen. Beliau dilantik sebagai Panglima Divisyen Ke-16 Infantri pada Jun 1940. Selaku Panglima Divisyen Ke-16 Panzer, beliau terlibat dalam Operasi Barbarossa sebagai sebahagian daripada Kumpulan Tentera Darat Selatan Fil Marsyal Gerd von Rundstedt. Untuk aksi dalam kempen ini, Hube menerima pingat Knight Cross of the Iron Cross. Pada 16 Januari 1942, beliau dikurniakan darjah Daun Oak untuk pingat Knight Crossnya semasa dalam Pertempuran Kiev. Hube kemudian memimpin divisyen ini dalam Fall Blau dan Pertempuran Stalingrad. Pada September 1942, Hube diberi memerintah Kor XIV Panzer, iaitu formasi induk Divisyen Ke-16 Panzer.

Hube memerintah Kor XIV semasa penyerangan balas Soviet, Operasi Uranus. Beliau dinaikkan pangkat ke Generalleutnant dan menerima darjah Pedang untuk pingat Knight Cross berserta Daun Oak dari Adolf Hitler sendiri pada 21 Disember 1942. Ketika berada di Markas Führer di Rastenburg, Hube berhujah dengan kuat, tetapi tidak berhasil, supaya Hitler membenarkan Tentera Darat Ke-6 untuk memecah keluar.  Sebaliknya, Hitler berjanji akan membuat serangan bantuan yang baru pada pertengahan bulan Februari.  Hube menyampaikan rancangan tersebut kepada Paulus setelah kembali ke kawasan kepungan itu.  Namun, Hube telah diarahkan keluar sekali lagi pada 10 Januari untuk "mengatur semula bantuan kepada Tentera Darat Ke-6."

Selepas kemusnahan Tentera Darat Ke-6, Hube telah dihantar ke barisan Mediterranean. Beliau mewujudkan Gruppe Hube di Sicily, sebuah formasi bersaiz tentera darat medan yang ditugaskan untuk mempertahankan posisi Jerman di pulau itu. Dengan kemunculan Operasi Husky pada 10 Julai, Hube memerintah keseluruhan pertahanan Jerman. Pada 17 Julai 1943 Hube diberi memerintah semua pasukan tentera darat dan Flak di pulau itu. Hube mengatur pemindahan ke semenanjung Itali. Beliau telah menyediakan garisan defensif yang kuat, iaitu 'Garis Etna' disekitar Messina, yang akan membolehkan pihak Jerman membuat satu pengunduran yang progresif sambil memindahkan sebahagian besar ketumbukannya ke tanah besar. Patton memulakan serangannya ke atas garisan di Troina, tetapi ia adalah tulang belakang pertahanan dan dilindungi dengan kuat. Walaupun berdepan dengan tiga pendaratan amfibia yang 'serentak' pihak Jerman berjaya mengelak sebahagian besar ketumbukan mereka daripada ditawan, dan mengekalkan rancangan pemindahan mereka. Mengundurkan sejumlah besar ketumbukan dari ancaman ditawan di Sicily menunjukkan kejayaan besar bagi pihak Paksi. Hube kemudian terlibat dalam pertempuran mempertahankan posisi-posisi di Salerno semasa Operasi Avalanche pihak Bersekutu.

Hube telah dipindahkan sekejap ke Führerreserve OKH. Pada 23 Oktober 1943, Hube dilantik sebagai Pemangku Panglima Tentera Darat Pertama Panzer yang berjumlah 200,000 orang, kemudian berkhidmat dengan Kumpulan Tentera Darat Selatan dibawah Fil Marsyal Erich von Manstein. Pada Februari 1944, Hube secara rasmi disahkan sebagai Panglima Tentera Darat Pertama Panzer. Sejurus selepas itu, III. Panzerkorps, salah satu unit Hube, diperlukan untuk membantu ketumbukan Jerman memecah keluar dari Kelompok Korsun-Cherkassy. Tidak lama kemudian, pasukan Hube telah dikepung dalam kelompok berhampiran Kamenets-Podolsky. Hube memimpin pelepasan keluar yang mana bermula dari 27 Mac 1944 sehingga 15 April 1944.

Pada 20 April 1944, Hube kembali ke Jerman dimana Adolf Hitler sendiri mengurniakan beliau dengan darjah Berlian untuk pingat Knight Cross dan menaikkan pangkat ke Generaloberst kerana prestasi terbaiknya di Sicily, Salerno dan dalam kelompok Kamenets-Podolsky. Hube terkorban apabila pesawat yang membawanya ke Berlin terhempas selepas berlepas dari Salzburg pada 21 April 1944.

Hube telah diberikan pengebumian negara di Berlin pada 26 April 1944. Kerandanya telah diletakkan di Reich Chancellery dan eulogi telah disampaikan oleh Heinz Guderian. Pengawal kehormat terdiri daripada para jeneral Walther Nehring, Hermann Breith, Heinrich Eberbach dan Hans Gollnick. Hube dikebumikan di Tanah Perkuburan Invalid di Berlin.